Wikiloc | ibilbideak GR 11. Sallent-Bachimaña - Sallent de Gállego, Aragón (España)- GPS track\nGR 11. Sallent-Bachimaña\n1.275 73 512\nDenbora 11 ordu 12 minutu\n2019ko irailaren 24a. Egunsentiarekin batera atera gara Sallentetik. Etapa gogorra gaurkoa, desnibel handikoa. Bideak gora egiten du La Sarra urtegira doan errepide aldera. Handik ezkerrera Las Tornalizas aisidialdi eremura joko dugu. Hemendik aurrera maldak ez du etenik, mila metro inguruko igoera Respomuso aterperaino. Aurrerago Paso del Onso bide estua pasako dugu, eskuinera hesi batek babesten duen errekarainoiko sakana. Neguan elur jauzien arriskuak medio itxita egoten da eremu hau. Plano Cheto dugu azken atsedenaldia hartzeko aukera, igoerako azken zatiari ekin aurretik.\nLau orduren buruan heldu gara Respomuso aterpera. Iturri ederra dago bertan ura edan, fruitu lehor batzuk jan eta atsedena hartzeko. Abiatu aurretik kantinplorak bete ditugu eta Campoplano aintzira aldera abiatu gara bidean aurrera. Llena Cantaleko aintzira da gure hurrengo jomuga, baina aurretik otartekoa jan beharra dago, dena beharko baitugu ia 2.800m. dituen lepora heltzeko.\nLlena Cantaleko aintziraren aurrean izen bereko mendia dago, Tebarray izenez ere ezaguna. Ezkerrera Piedrafitako tontorra. Lepora heldu aurreko azkeneko igoera oso pikoa da, zenbaitetan %40ko desnibela ere baduena. Hogei pauso egin eta atsedena hartu beharra dago, motxilaren karga inoiz baino gehiago igartzen da. Behin kanalera helduta, 50 m. inguruko bidea dago gorantza eta metalezko soka bat laguntza modura. Sokari atxikita lehenengo zatian eta sokarik gabe azkenean, heldu gara lepora. Argazkiak, waypointa markatu eta poliki-poliki behera Tebarrayko aintziraren gainetik Infiernoseko lepora. Hemen ikaragarrizko haizea dago, ez dago giro, eta lehenbailehen hasi dugu jaitsiera.\nHasierako granito harri zati handiz osaturik dago goiko Azul aintziraraino. Handik behera harria txikiagoa egiten da, baina oso astuna egiten da Bachimañako aterperaino.\nPlano de Cheto\nGoiko Azul aintzira\nBeheko Azul aintzira\nKaixo, zure lagunak ibilbide interesgarri hau topatu du GR 11. Sallent-Bachimaña https://eu.wikiloc.com/ibilbide-senderismo/gr-11-sallent-bachimana-41837641 Ondo izan, Wikiloc - Munduko GPS ibilbide eta interesguneak


Udal Gobernuaren irakurketa: 'Terrorismoaren biktima anonimoei' - zarauzkohitza.eus\nUdal Gobernuaren irakurketa: 'Terrorismoaren biktima anonimoei'\nZarauzko Hitza\t2018-03-11 13:55 Politika\nTerrorismoaren Biktimen Europako Egunarekin bat eginez, ekitaldia egin du gaur eguerdian Zarauzko Udalak Arrosategi parkean. Xabier Txurruka alkateak sarrerako hitz batzuk egin ondoren, Udal Gobernuaren testua irakurri dute euskaraz Jesus Arana EAJko bozeramaileak eta gaztelaniaz Gloria Vazquez PSE-EEko zinegotziak. Bost minutuko isilunearen ondotik, lore eskaintza egin dute.\nKrabelin zuriekin gogoratu dituzte terrorismoaren biktimak | Ikusi handiago | Argazki originala\nHau da Udal Gobernuaren testua, osorik:\n"TERRORISMOAREN BIKTIMA ANONIMOEI\nAurten berriro ere “Arrosategia” parke honetan elkartu gara terrorismoaren biktimak gogoratzeko. Parke hauxe da udalbatzarrak 2007an aukeratu zuen lekua bidegabekeriaren eta basakeria terroristaren biktimen memoria mantendu eta ondratzeko.\nEuropar Batasunak martxoaren 11 Terrorismoaren Biktimen Oroimenezko Europako Eguna izendatu zuen. Europan eta munduko beste toki askotan dago terrorismoa. Eta ez dugu ahaztu behar Zarautzen ere terrorismoa izan dugula, urteetan eta urteetan, eta horrek kalte konponezina eragin diela familia askori, eta gure gizartera ekarri dituela samina, beldurra, gorrotoa, ikusiezina…\nGaur gogora ekarriko ditugun pertsona hauei bizitza txikitu zieten; mehatxatuak, estortsionatuak, bahituak eta hilak izan ziren.\nEta hori Zarautzen gertatu zen, eta Zarautzen gogoratuko dugu.\nBehin eta berriro azpimarratu behar dugu Bizitzarako Eskubidea dela lehenengo Giza Eskubidea, bizitzarik gabe ezin delako beste eskubiderik eduki. Gaur hemen salatzen ari garen giza-eskubideen urraketak eta hilketak egiteko ez zen egon, ezta egongo ere, inongo justifikaziorik. Ez zen inoiz gertatu behar. Ideia, proiektu politiko, erlijio, edo helburu bakar batek ere ezin du terrorismoa justifikatu.\nGertatu zenaren memoria eta egia bizirik mantendu behar ditugu. Eta halaxe egin behar dugu erabateko uste demokratikoa dugulako. Gaurkoa bezalako ekintzak beharrezkoak dira memoria hori mantentzeko eta gizarte honi erakusteko, berriz ere, biktimen aldamenean gaudela.\nGaur berriro ere berretsi nahi dugu bortizkeria ezin dela izan sinisten duzun horren alde borroka egiteko baliabidea. Hau da, aldarrikatu egin nahi dugu pertsona bakoitzak bere ideiak defendatzeko daukan eskubidea, eta entzuna eta errespetatua izateko daukan eskubidea, horixe baita bakean eta askatasunean bizi izateko oinarria.\nAitortza-ekitaldi xume baina benetako honekin, gure berotasuna eta solidaritatea helarazi nahi dizkiegu terrorismoaren biktimen senitarteko eta lagunei.\nEsan nahi dizuegu bene-benetan sentitzen dugula zuen galera eta zuen mina, eta konpartitu egiten ditugula. Bidegabekeria hutsa izan zen, eta ez dugu nahi gure herrian horrelakorik gertatzea berriro ere.\nAurten, gainera, bereziki aipatu nahi ditugu eta gure maitasuna eta solidaritatea erakutsi nahi diegu, zerrenda ofizialetan ez agertuta ere, terrorismoaren bortizkeria isilpean bizi izan duten pertsona, agian anonimo, guzti-guztiei; gure artean bizi dira, gizarte honetan, eta mehatxatuta, mespretxatuta, irainduta, estortsionatuta egonda (baita euren familiak ere) beldurra, panikoa, terrorea eta bakardadea bizi izan dituzte.\nGure maitasuna eta errekonozimendua, beraz, terrorismoaren biktima anonimoei.\nGaur biktimekiko solidaritateak eta bortizkeriaren gaitzespenak elkartzen gaitu. Terrorismoaren aurrean bakearen eta bizikidetzaren kultura defendatzen jarraitu behar dugu, ziur gaudelako Giza Eskubide guztiak erabat errespetatuta, gizarte aske, justu, solidario, etiko eta demokratiko batetik, eta gertatutakoa ahaztu gabe, gu guztion artean eraiki ahal izango dugula bizikidetzarantz irmo doan Zarautz; biktimek egia, justizia eta erreparaziorako duten eskubideari erantzuna emango dion Zarautz.\n“Bidegabea izan zen. Gizartea eta biktimak, elkarrekin oraina eta etorkizuna eraikiz”."\nIrudietan: terrorismoaren biktimei omenaldia\n6 Pagoeta Mendizale Elkartearen oharra\nBideoa: Azaroko ohiko osoko bilkura\nOhiko osoko bilkura egingo dute ostegunean\nZarautzen ospatu du urteurrena PSE-EE Elkargoak\nPSE-EE Elkarguneak 25. urteurrena ospatuko du datorren larunbatean\nEAJ-k zendutako alderdikideak izango ditu gogoan azaroaren 25ean\nEH Bildu: "Udalaren diru sarrerak bermatzeko ez dago zarauztar guztiei zergak igo beharrik"


Europako Mugikortasunaren Asteko jarduerak parte hartze sendoaz amaitu dira\nEuropako Mugikortasunaren Asteak berea eman du. Ingurumen alorrak antolaturiko jarduerak erantzun eta parte hartze ona izan dute gaur itxi den edizioan. Astean zehar gauzaturiko jarduera nagusiak bi izan dira; ‘Oinez eskolara’, Eskolabarri ikastetxean eta ‘Bizikletaz eskolara’, Sallabente ikastetxean, hurrenez hurren. Ibilbideak astelehenetik ostiralera bitartean egin dira eta horiekin bat egin izan dute guraso irakasle eta zaletuen kopuru ederra. Gaur goizean Sallabente ikastetxeko ekimenarekin bat egin dute Aitor Hernández, Aitor Gáldos eta Pedro Horrillo txirrindulari profesionalek, Totorika alkateak, Txirrindulari Elkarteko buru eta arduradun Alberto Lasuenek, eta taldeko masajistak eta mekanikoak baita ere. Eta udaltzain agenteak, motorraz eta bizikletaz. Azken laurek asteko egun guztietan hartu dute parte, ateri edo euria izan arren.\nJarduerei amaiera emateko egun honetan jai giroa izan da nagusi. Antolakuntzak helio gasez beteriko koloredun puxikak banatu izan dituzte, horietan aldarrikapen izan dituzten leloak irakur zitezkeelarik, besteak beste: errepidea guztiona da; nik energia alternatiboa naiz; espaloiak oinezkoentzat dira, edo aire garbia nahi dut…Gaur txirrindulariek osatu duten tropela handiena izan da, aurrekoetan baino parte hartze gehiago izan baita, berrogeita hamar pertsonetik hurbil bete baitute San Antonio auzotik ikastetxera arteko ibilbidea. Hainbat partaidek ume txikiek eraman dituzte atzeko aulkitxoan.\nmugikortasunaren aste honen barne Udaltzain agenteek bizikleta elektrikoa probatu dute, zeina erosi eta ibilgailu sortaren artean izango duten, automobil eta motorrekin batera. Bizikleta hori urrian hasiko dira erabiltzen hirigunean egiten dituzten jagole eta zaintza lanetan. Udaltzainek aste guztian zehar ekimenean parte hartu eta beren babesa eskaini izan dute, jarduera segurua izan zedin ikasleentzat.


Nahikari Otermin: "Pasaia euskaldunago baten alde" - Oarsoaldeko Hitza : Oarsoaldeko Hitza\nNahikari Otermin: "Pasaia euskaldunago baten alde"\nEuskaraldiaren atarian, EAJ-PNVtik Eusko Jaurlaritzak eta Euskara taldeen topaguneak sustatutako ekimen honetan parte hartzera deitu nahi ditugu pasaitarrak, 11 egunez Euskal Herri osoan euskaraz egin dezagun, behintzat, lehen hitza. Eta bide batez eskerrak eman nahi dizkiegu buru belarri lanean aritu diren talde eragile guztiei, elkarrekin euskararen alde lanean aritzeagatik. Pasaian hamar pertsonatik zazpi dira euskaraz hitz egin edo ulertzeko gai, baina kaleetan ezagutza hori ez da antzematen. Erakundeetatik egin dugun lan eta esfortzuari esker urrats garrantzitsuak egin ditugu azken urteotan, baina aurrera pausoak ematen jarraitzea behar beharrezkoa dugu hizkuntza ohiturak aldatzen joateko eta hain zuzen ere, helburu horrekin sortu da Euskaraldia. Euskaraldia ez da ohituta gauden kanpaina horietako bat. Euskaraldia praktika bat da, ariketa bat, esperimentu bat. Ni ahobizi izango naiz, euskaraz ulertzen duen guztiari euskaraz egingo diot, honek gazteleraz erantzuten badit ere eta lehen hitza ere euskaraz egingo dut. Baina ekimen honetan belarriprestak izan behar dute protagonista nagusiak. Euskaraldia esperimentu bat bada, izan gaitezen akuri! Nahikari Otermin Pasaiako EAJ-PNVko bozeramailea eta datozen udal hauteskundeetarako alkategaia


Salbatore baseliza - Haritzgurutze lepoa - Haltza lepoa - ARTXAGALE (796 m) - Mairietxe trikuharria - BULUNTZAGAINA (724 m) - Buluntza trikuharria - HANDIAGA/GATARRE (761 m) - Zaro - Donibane Garazi\nSalbatore Mendibetik Donibane Garaziraino, Mairietxe trikuharritik igaroz...\nSALBATORE KAPERAren (frantsesez Saint-Sauveur bezala ezagutzen den) ondoko parkingetik aterako gara, ordoki nahiko zabala dago bertan autobusak buelta emateko [00:00 h]. Parkingetik 150 bat metrotan dago baseliza handia, ederra.\nBaseliza erromanikoa da. XII. eta XIII. mendeetako agirietan Sanctus Salvador izenaz ezaguna zen. Donazaharren dagoen Maltako Ordenaren Apat Ospitalea monasterioarena zen, azken hau Irisarrikoaren menekoa zelarik. 1727an Behorlegiko apaiza zen Jean Oxoby-Indartek antolatuta, zaharberritu zuten: nabe mendebalderantz eta horma-bularrak hegoalderantz zabaldu zituzten. ELITXAGARAIk –izen hori ere jaso omen zuen iraganean- abside aurre-erromanikoa gordetzen du. Seguruenik, erromatarren aurreko garaian kultuzko gunea zelarik, Malta Ordenako ospitale zahar honek zutabetxotan egindako bide-gurutzea edo kalbario originala du egina, kanpoaldean haren inguruan: geltoki bakoitzak idulkian okertutako zutabearen enborra bana du. Bertan geltokiaren zenbakia, ESTACIONEA eta lauburu bat daude. Azken geltokia eraikinetik aparte dagoen gurutzea da, eskultura bat duena (gurutziltzatzea eskuinaldean, eguzkia edo eki-saindua ezkerraldean). 1805ekoa da. Baselizaren barrualdea oparoa izan zen iraganean santuen irudiez ari garelarik, gaur egun ordea, zoritxarrez, hutsik dago. Mendebaldeko ateak, esekigailuan, zaharberritze data (1727) eta INDART izena ditu.\nBizpahiru borda kaperaren inguruetan... batek oholak ditu teilaterian. Aurrera egin eta [00:07 h], errepidearen parean doan gurpidetik jarraituko dugu.\nSALBATORE BASOAREN PAGADI ondoko soilgune batera iritsiko gara (gainaldea, 932 m) eta bi borda aurkituko ditugu bertan [00:15]. Artzain-bordak dira eta gazta egiten dute bertan.\nOndoren iratzez inguratuta, aldapa behera egingo dugu eta errepide ondoko HARITZGURUTZE LEPOra jaitsiko gara berehala [00:20 h]. Gurutze ederra, harrizko oinarri baten gainean jarria dago. Lauburua du zizelkaturik gainean eta 1833ko data du idatzia harrian.\nLepoan, errepidearen eskuinetik goranzko zidorra hartuko dugu oraingoan. PR marka hori-berdeak ikusiko aldapa igotzen hasi eta berehala.\nBerriz errepidera jaitsiko gara, HALTZA LEPOra hain zuzen [00:30 h]. Porlanezko plataforma txikia bertan, eta baita ardientzako eskorta bat ere bertan. Errepidea lepo honetan zeharkatuko dugu. Sai arre bakartia hegal egiten gure gainean... saia baita mendi hauetako erregea.\nMuinoa igotzen hasiko gara eta GASNATEGIKO MALDAKO zelaien eskuinetatik ARTXAGALE muinora iritsiko gara (823 m). Tontorrean kata bat jasan izan balu bezalako sakontxoa du egina. Ezkerraldean, sakonean, KANPOINIA laborari-etxea ikusiko dugu.\nPista bat aurkituko dugu eta pistatik jarraituko dugu [00:55 h]. Borda txiki eta eder baten ondotik igaroko gara (hurbilean punta edo kota bat dago). Ardi manexak eta arraza piriniarreko behiak bazkan mendian. Marka hori-berdeekin jarraituko dugu bidean. Basoan sartuko gara.\nAurrerago [01:10 h], ez dugu bidetik jarraituko eta eskuinerantz egingo dugu bira, harri bustiak, lokatza eta hainbat putzu izan ohi duen inguru batetik igarotzeko. KONTUZ!!! hemendik igarotzean zorua irristakor izan daiteke-eta. Ezkerrean mendiaren sakon erraldoia ikusi ahal izango dugu.\nEskuinean aska bat ikusiko dugu eta gurpide mehartu batetik egingo dugu aurrera [01:20 h]. Basoa oparoa da bertan, haritzak, lizarrak, gaztainondoak... osatzen basoa, iratzeak eta atseginak ez diren laharrak bidearen bazterrean.\nKASU!!! Bidegurutze batera iritsiko gara eta ezkerralderantz behera egingo dugu bertan [01:25 h]. Lohi gorriz estalita dagoen bidetik jarraituko dugu. Halaxe Laharraki lepoan batean, BIDEGURUTZE batera iritsiko gara.\nLAHARRAKI LEPOA [01:30 h]. Asfaltaturiko bidea. Hemen aurrerantz jarraituko genukeen bidea utzi behar dugu denbora tarte batez, izan ere, GAXTEENIA baserri gaineko MAIRIETXE trikuharriaren bila joan behar dugu, bisitak MEREZI du-eta.\nLepoan eskuinerantz (I) egingo dugu eta asfaltaturiko bidea jarraituko. 50-100 bat metro ibili ondoren, eskuinerantz irteten den zidorra hartuko dugu. Langa bat aurkituko dugu berehala. Langa zeharkatu eta beherago, behiak gauean zein eguzkipetik gordetzeko BORDA handi bat duen zelai batera iritsiko gara. Bordaren ezkerretik, zidor bat ateratzen da eta bertatik egingo dugu beherantz. Zidorra ibartxoaren eskuinaldetik jaitsiko da. Behealdean, harrizko murru txiki bat eta honen ezkerrean, aurrera pista bat eta langa bat ikusiko ditugu. Langa zeharkatu eta gorostiz zedarriztaturiko pistatxotik egingo dugu aurrera. 100 bat metro ibili ondoren, eskuinean, muino erdiaren zelaitxoan, bakarti Mairietxe trikuharria ikusiko dugu.\nGereziondo baten ondotik igaroko dugu alanbre-hesia. Eta trikuharrirantz jaitsiko gara, bazterretik belarra jaso gabe badago, zuzen, zelaia belar luzez libre badago.\n[01:50 h]. MAIRIETXE edo GAXTEENIAKO TRIKUHARRIA. Testu hau idatzi duenaren arabera, Euskal Herriko trikuharririk ederrenetariko bat dugu. Gres zurizko hiru harlauzak, burukoa triangeluarra izanik, gres arrosazko harlauza oso eder bat jasaten dute. Iraganean, laborarien tresna-gordeleku gisa erabili zen eta argazki zaharretan ate txiki batez horniturik ere ageri da. Gaur egun doi-doia ageri den tumuluak hasieran oroitarri hori osoki estaltzen zukeen seguruenik.\nTrikuharria bisitatu ondoren, Laharraki lepora itzuli beharko dugu berriz, etorritako bidetik.\nLAHARRAKI LEPOA [02:35 h]. Oraingoan eskuinalderantz egingo dugu gora. Xendrak mendiaren ezkerreko hegaletik jarraitzen du eta ezkerralderantz bista zabal eta ederrak eskainiz (zelaiak, gaztainondoak xendraren ondoan, ira, laharra...).\nMOKORRETA kaskoa (643 m) inguratu ostean, zelai oparoz inguraturik dagoen MOKORRIA ETXALDEra iritsiko gara [02:45 h]. Hasieran alanbre-hesia eta murruaren artean mugituko gara, pistara atera gabe. Langa metaliko baten ondora aterako gara azkenean.\nBILGOTZA LEPOA [02:50 h]. Pare bat HARRESPIL dituen lepoa da hau, Jacques Bloten informazioaren arabera. Guk ordea ez ditugu ikusi. Buluntzagaina dugu aurrera. Errepidea utzi, lasterbide moduan pista hartu eta informazio zutoin bertikalak dituen puntura iritsiko gara [02:55 h].\nAldapari aurre egin beharko diogu pendiza handian. Igoeran, lasaigune txiki bat aurkituko dugu eta aldaparen bigarren tarteari ekin beharko diogu gora iritsi nahi badugu. Marka horiak bidean. Gainalderantz iritsi ondoren, zelai ederretan, ordeka den tartetik ibiliko gara. Azken aldapatxoarekin, harri handiz koroaturik dagoen BULUNTZAGAINA tontorrera (724 m) [03:20 h] iritsi beharko dugu (eta ADI!, tontorrera igo nahi badugu, harrietako batera igo beharko dugu, NOSKI! :-) ).\nTontorretik jaitsi eta behealdeko zelaietara iritsiko gara. Pistaren bestaldeko zelaian, bakarti aurkituko dugu oraingoan eguneko bigarren eta azken trikuharria, BULUNTZAkoa. Zelaia alanbre-hesiz itxita dago, eta eskuinaldetik inguratuz, eta arroka bat zeharkatzeko plataforma gisa erabiliz, alanbre-hesia zeharkatzeko aukera izango dugu.\nBULUNTZA TRIKUHARRIA [03:30 h] (668 m). Jacques Blot arkeologo eta mediku baionesaren arabera, Buluntzako hau Ipar Euskal Herriko trikuharririk ederrenetariko bat da. Galeria duena. Tumuluak 15 metroko diametroa du eta erdian hilgela bat dauka, MHM-EIEra bidatua, gres arrosazko hiru harlauza handiz mugatua, buruko harlauza triangeluarra delarik. Estalkitako mahai astuna, tokiko pudingazkoa, arraildurik dago eta iparraldeko zati handi bat bereizirik. Orain dela 20 bat urte, trikuharri honetan ere, laborantzako tresna batzuk ere gordetzen zituen. MIMra, 60 metrotan, larre berean, tumulu bat dago, arrautza itxurakoa eta neurrien arabera BIZILEKUA izandakoa.\nPistara itzuliko gara eta eskuinerantz jarraituko dugu. Borda baten ondotik igaro eta aurrera jarraituko dugu.\nMendi eta zelaiaren ertzera iristen garenean, KASU!!!, bidegurutze batekin egingo dugu topo. Eskuinetik, mendian behera, irteten den pista bat aurkituko dugu. EZ DIOGU JARAMONIK EGINGO AINTZILA (Aincille) HERRIRA ERAMANGO GINTUZKE-ETA). Guk GR-10aren arrastoak jarraitu behar ditugu Donibane Garazira iristeko. Ezkerrerantz egingo dugu... sakontxora jaitsi eta bertan markak aurkituz, eskuinerantz egingo dugu berriz aldapatxo bat igotzearren. Hemendik aurrera, GR-10aren arrastoek lagunduko digute DONIBANE GARAZIraino.\nHANDIAGAKO BORDEN AURRIen ondotik igaroko gara [04:25 h], eta hemendik Donibane Garazi aldeko bista ederrak ikusiko ditugu, iratze artean. Izan ere, AHADOA, ZAROko lehendabiziko etxaldera iritsi bitartean, iratzez estalitako amaigabeko hegi ederretik egingo dugu beherantz paisaiaz gozatzen dugun artean.\nZelai zabal batera iritsiko gara, marka zurigorriak jarraituz jaisten jarraitu eta behealdeko errepidera jaitsiko gara. Hemen informazio zutoin bertikalek Donibanetik 1h 15'-ra gaudela informatzen digute.\nZaroko AHADOA etxaldera iritsiko gara. ADI!!! Kontuz bertan aurkitzen den euskal artzain arrazako zakurrarekin. Baserrietan artean, belarrezko zerrenda batetik eta duen zidorretik jarraituko dugu, etxaldetik ZAROrako bide zaharretik jarraituz. Baso eder trinkoan sartuko gara (hurritzak, lizarrak, gaztainondoak, haritzak...), beherantz jaitsiko gara eta sakonera iritsiko bertan kokatzen diren latsa, baita –ezkerrerantz eginez- erreka zabalagoa ere zeharkatzeko. [05:00 h].\nXendratik jarraituko dugu eta azkenik asfaltaturiko errepide estura aterako gara. Erlauntza batzuen ondotik igaroko gara (ezkerraldean)... eta Zaroko herrigunearen bila jarraituko dugu JARA mendi erraldoia, urrutian ageri zaigun artean. Bidegurutze batera iritsi eta ezkerrerantz egingo dugu.\nHalaxe, Zaro herrira iritsiko gara. Udaletxea, frontoia, hilerria, denak bata bestearen ondoan… Iparraldeko herri askotan gertatzen den bezalaxe. Hemendik aurrera agertuko zaizkigu txalet eder ugari, izen bereziekin: Leku airosa, Iduskia...\nGeroago, bidegurutze batean ezkerrerantz errepide estu bat hartuko dugu (ASTABIDEA), eta XERRAPO (299 m) muinotxoaren eskuinaldean 500 bat metro ibili ondoren, ezkerraldean dugun ibarrerantz bira egin eta errepide nagusian aterako gaitu. Hemen agertuko dira gero beste izen bitxiak dituzten etxeak… Nun hobeki, Ene nahia, Gure zoriona, Gure itzultzea… hauetako askok Frantzia eta Parisetik emigrante izan ondoren itzulitako euskaldunen azken etxe gisa.\nZuzen luze batek Donibane Garazin sartuko gaitu, eta azkenik aparkaleku baten ondoan, Donjoni Jakobe atea markatzen duen zutoin batekin egingo dugu topo. Bate egiten dugu SANTIAGO BIDEArekin.Historian, milioika pertsona (erromes, soldadu, tratulari, merkatari, errege, elizgizon...) zeharkatzen ikusi dituen DONJONI JAKOBE ATEtik sartuko gara hiribildu harresian.\nZITADELA KARRIKAtik aldapa behera egin eta Errobi erreka zeharkatuta, herriaren bestaldean aurkituko dugu autobusa [06:10 h]. Orain atsedena hartzeko unea izango da, Nafarroa Behereko hiri nagusian.\nOHARRA: Eskerrak Donibane Garaziko "Larralde"-ri, prestaketa egunean taxi bat fite xerkatzen laguntzeagatik.